Meisie glo by Boksburg-skool verkragArgieffoto Twee skoolseuns is Woensdag in hegtenis geneem nadat hulle na bewering ’n 13-jarige meisie naby haar skool in Reiger Park in Boksburg aan die Oos-Rand verkrag het. Volgens konst. Jan Mokwana, woordvoerder van die polisie, was die meisie die oggend van 28 Februarie een van ’n groep leerlinge wat laat was vir skool. Die meisie het probeer om oor ’n heining aan die agterkant van die skool te klim waarna die skoolseuns haar na bewering gegryp en na nabygeleë bosse gesleep het. Mokwana sê dat vier skoolseuns tussen 16 en 17 jaar oud by die vermeende verkragting betrokke was. ’n Groep skoolmeisies wat ook laat was vir skool, het glo gesien hoe die skoolseuns die slagoffer gegryp het. Die voorval is glo deur een van die leerlinge afgeneem. Die slagoffer en haar ma het die voorval gister omstreeks 10:00 by Reiger Park-polisiestasie aangemeld waarna die meisie onmiddellik vir ’n mediese ondersoek gestuur is. Die polisie se eenheid vir gesinsgeweld, kinderbeskerming en seksuele oortredings het Woensdag twee skoolseuns in verband met die voorval in hegtenis geneem. Hulle is tans besig om die voorval verder te ondersoek. Maroela Media het Steve Mabona, woordvoerder van die Gautengse departement van onderwys, om kommentaar genader, maar hy het geweier om kommentaar te lewer.